UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS AFGØRELSE om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0147 COD

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS AFGØRELSE om interoperabel levering af paneuropæiske e-forvaltningstjenester til offentlige myndigheder, virksomheder og borgere (Idabc)

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets tre ændringsforslag.

2. BAGGRUND

- Den 8. juli 2003 fremsendte Kommissionen sit forslag til afgørelse til Europa-Parlamentet og Rådet [KOM(2003) 406 endelig - 2003/0147 (COD)].

- Europa-Parlamentet afgav udtalelse ved førstebehandlingen den 18. november 2003 med fem ændringsforslag.

- Kommissionen godtog alle Europa-Parlamentets ændringsforslag og ændrede sit forslag mundtligt i overensstemmelse hermed den 18. november 2003.

- Rådet vedtog sin fælles holdning enstemmigt den 18. december 2003.

- Den 12. januar 2004 vedtog Kommissionen i henhold til EF-traktatens artikel 251, stk. 2, andet afsnit, sin meddelelse til Europa-Parlamentet om Rådets fælles holdning.

- Den 11. marts 2004 vedtog Europa-Parlamentet ved andenbehandlingen en beslutning med tre ændringsforslag til den fælles holdning.

3. FORMÅLET MED FORSLAGET

Formålet med Kommissionens forslag er at definere samt støtte og fremme udviklingen og etableringen af paneuropæiske e-forvaltningstjenester og de underliggende interoperable telematiknet og hjælpe medlemsstaterne og Fællesskabet til inden for deres respektive kompetenceområder at gennemføre Fællesskabets politikker og aktiviteter og opnå væsentlige fordele for offentlige myndigheder, virksomheder og borgere.

4. KOMMISSIONENS UDTALELSE OM EUROPA-PARLAMENTETS ÆNDRINGER

Kommissionen godtager de tre ændringer, Europa-Parlamentet har foreslået ved andenbehandlingen. Ændringsforslagene stemmer overens med målene i Kommissionens oprindelige forslag og den fælles holdning, idet de supplerer og tydeliggør teksten.

4.1. Ændringer, som Kommissionen godtager

- Ved ændringsforslag 1 tilføjes "og i Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor" i betragtning 15, hvorved der henvises til et andet relevant direktiv.

- Ved ændringsforslag 2 tilføjes "og fællesskabspolitikker" i artikel 6, stk. 7, hvorved det tydeliggøres, at "e-inclusion" ikke er et program.

- Ved ændringsforslag 3 tilføjes "31. december 2006" i artikel 10, stk. 8, som tidsfrist for fastlæggelse og vedtagelse af en række ordninger med henblik på at sikre infrastrukturernes finansielle og driftsmæssige videreførelse, hvilket vil give Kommissionen mulighed for at tage hensyn til resultaterne af den første evaluering af gennemførelsen af afgørelsen, inden den foreslår sådanne ordninger.

4.2. Ændringer, som Kommissionen afviser

Kommissionen har ikke afvist nogen ændringsforslag.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.